Sep 08,2018
రూపీ పతనంతో పెరుగనున్న రుణ భారం
న్యూఢిల్లీ: దేశీయ కరెన్సీ రూపాయి విలువ అంతకంతకు పడిపోతుండడం దేశ ఆర్థిక వ్యవస్థకు భారంగా పరిణమి స్తోంది. రూపా యి పతనం కారణంగా దేశ చమురు దిగుమతుల బిల్లు పెరగడంతో పాటు పలు ఇతర సమస్యలు ఆర్థికానికి భారం కానున్నాయి. ఈ ఏడాది దేశీయ కరెన్సీ రూపాయి మారకపు విలువ డాలరుతో పోలిస్తే దాదాపు 11% వరకు పతనమైంది. దీంతో రానున్న రోజుల్లో చెల్లించాల్సిన స్వల్పకాలిక రుణాలు మరింత భారంగా మారనున్నాయి. తీసుకున్న మొత్తానికి వడ్డీయే కాకుండా రూపాయి పతనం కారణంగా మరో రూ.68,500 కోట్ల మేర అధికంగా చెల్లింపులు జరపాల్సిన పరిస్థితి కనిపిస్తోందని భారతీయ స్టేట్‌ బ్యాంక్‌ (ఎస్‌బీఐ) వెల్లడించింది. భారత కరెన్సీ గురువారం నాటికి డాలర్‌తో పోలిస్తే రూ.72 రూపాయిలకు దిగజారింది. అయితే ఈ ఏడాదిలో భారత కరెన్సీ విలువ డాలరుతో పోతిస్తే రూ.73ల సగటుగా భావించడం, 2018 ద్వితియార్ధంలో పీపా ముడి చమురు ధర 76 డాలర్ల సగటకు చేరుతుందని భావిస్తే దేశ చమురు బిల్లు రూ.45,700కోట్లు పెరుగుతుందని ఎస్‌బీఐ ప్రధాన ఆర్థిక సలహాదారు సౌమ్య కాంతి ఘోష్‌ విశ్లేషించారు. 2017లో ప్రవాస డిపాజిట్లు, కంపెనీలు విదేశీ సంస్థల నుంచి సమీకరించిన రుణాల మొత్తం 217.6 బిలియన్‌ డాలర్ల వరకు ఉంటుందని ఆయన అన్నారు. దీనిలో సగం మొత్తాన్ని ఈ ఏడాది మొదటి అర్ధభాగంలో చెల్లించి ఉండడం కానీ.. లేక చెల్లింపులను వచ్చే ఏడాదికి వాయిదా వేసుకోవడంగానీ చేసినట్టుగా భావిస్తే, భారత్‌ ఇంకా రూ.7,10,000 కోట్ల మొత్తాన్ని సగటున డాలరు ఒక్కింటికి రూ.65.1ల చొప్పున చెల్లించాల్సి ఉంటుందని ఆయన అన్నారు. ఈ ఏడాది ద్వితీయార్థం నాటికి డాలరు సగటు విలువ రూ.71.4కు చేరుతుందని భావిస్తే భారత్‌ తాను తీసుకున్న రుణం కంటే దాదాపు రూ.70,000 కోట్లు అదనంగా రూ.7,80,000 కోట్ల మొత్తాన్ని విదేశీ సంస్థలకు చెల్లించాల్సి ఉంటుందని ఆయన విశ్లేషించారు.
మీ స్నేహితులకు రికమెండ్ చెయ్యండి